## Pravilnik o dodjeli stambenog kredita članovima obitelji poginuloga hrvatskog branitelja iz Domovinskog rata i HRVI iz Domovinskog rata

### NN 78/2003 (14.5.2003.), Pravilnik o dodjeli stambenog kredita članovima obitelji poginuloga hrvatskog branitelja iz Domovinskog rata i HRVI iz Domovinskog rata

# MINISTARSTVO HRVATSKIH BRANITELJA

957

Na temelju
članka 84. st. 1. točka 11. Zakona o pravima hrvat­skih branitelja iz
Domovinskog rata i članova njihovih obitelji (»Narodne novine«, broj 94/01),
ministar hrvatskih branitelja donosi

## PRAVILNIK

### O DODJELI STAMBENOG KREDITA ČLANOVIMA OBITELJI POGINULOGA HRVATSKOG BRANITELJA  IZ DOMOVINSKOG RATA I HRVI IZ DOMOVINSKOG RATA

UVOD

Članak
1.

Ovim se
Pravilnikom propisuje način i postupak utvrđivanja iznosa kredita za stambeno
zbrinjavanje HRVI iz Domovinskog rata i članova obitelji poginuloga, umrloga,
zatočenoga ili nestaloga hrvatskog branitelja iz Domovinskog rata, za visinu
kojeg polaznu osnovu čine karakteristike i vrijednost etalonskog stana i čija
se visina određuje od izračunske cijene po m2 korisne površine etalonskog stana, način rada
Stručne komisije, te oblik i sadržaj obrasca zapisnika Stručne komisije i
obrasca Tehničkog opisa građevine.

ETALONSKA
GRAĐEVINA

Članak
2.

Etalonskim
stanom, u smislu ovoga Pravilnika, podrazumijeva se stan u etalonskoj stambenoj
građevini izgrađenoj prema važećim tehničkim propisima i normativima čije su
osnovne karakteristike:

*1. Konstrukcija objekta s pokrovom:*

konstrukcija objekta oslonjena na trakaste temelje
ili temelje samce izvedene od betona ili armiranog betona. Zidovi izvedeni od
blok-opeke s betonskim serklažima ili serklažima od armiranog betona. Stropovi
izvedeni kao puna ploča ili polumontažna stropna konstrukcija. Stubište
izvedeno od armiranog betona. Krovište je od drvenih grednika. Krov pokriven
crijepom.

*2. Pregrade:*

pregradni zidovi izvedeni od pune ili šuplje opeke u
debljini od 7-12 cm.

*3. Fasada:*

fasada izvedena od toplinske izolacije (okipor 5 cm i
kamena vuna 5 cm ili toplinska žbuka 6 cm) i završni sloj plastične žbuke.

 *4. Vrata:*

vrata izrađena od drvenog sendviča obloženog hrastovim
furnirom. Dovratnik izrađen od smrekova drveta I. klase. Krilo oličeno lakom, a
dovratnici lazurnom bojom ili lakom.

*5. Prozori:*

prozori izrađeni od smrekovog drveta I. klase,
ostakljeni izo-staklom (5/12/5), te zaštićeni lazurnom bojom ili oličeni lakom
za drvo. Na prozorima izvedena sunčana zaštita od »eslinger« PVC roleta*.*

*6. Limarija:*

limarija
izrađena od pocinčana lima, sastoji se od žljebova, rubnih lajsni, opšava
dimnjaka, odvodnih cijevi i prozorskih klupčica.

*7.
Podovi:*

podovi
izvedeni od lamel parketa na estrih podlozi na 80% površine stana, na 20%
površine stana podovi izvedeni od kera­mičkih pločica.

*8.
Zidna obloga:*

zidna
obloga izvodi se od produžene žbuke i keramičkih pločica u kupaonici, WC-u i
kuhinji.

*9.
Vodovod:*

vodovod
izveden od pocinčanih zaštićenih (filc trakom) cije­vi priključenih na
vodovodnu mrežu, na sve ispuste (umivaonik, sudoper, kada i sl.) montirana
kromirana dvoručna armatura. Sanitarija izvedena od bijele keramike, osim kade
koja je limena. U WC montiran plastični niskomontažni kotlić, a u kupaoni
odvodna armatura holonder slavina za priključak stroja za pranje rublja.

*10.
Kanalizacija:*

temeljni
razvod kanalizacije izveden od lijevanoželjeznih cijevi, a ostali razvodi od
PVC cijevi.

*11.
Električna instalacija:*

a)
instalacija jake struje:

–
napajanje električnom energijom iz niskonaponske kabelske mreže

–
izveden glavni priključni ormarić i glavna razvodna ploča

–
razvod instalacije P-vodičima u plastičnim cijevima

– broj
priključnica i razvodnih mjesta po DUSI-normi

b)
instalacija slabe struje;

–
izvedene TV i UKV instalacija, električno zvono, portafon, telefonska
instalacija

c)
gromobranska instalacija:

–
izvedena po sistemu Faradejevog kaveza

–
spojena sa zaštitnim uzemljenjem

–
međusobno povezane sve metalne mase

d)
zaštitno uzemljenje:

–
zaštita od visokog napona izvedena sistemom nulovanja

– u
sanitarnom čvoru izvedena instalacija izjednačenja potencijala

–
instalacija centralnog grijanja spojena na instalaciju izjed­načenja
potencijala

*12. Instalacija
grijanja:*

Instalacija
centralnog grijanja izvedena od crnih cijevi. Grijaće tijelo je aluminijski
radijator. Pogonska jedinica je kotao na kruto gorivo, lož ulje ili plin. Za
centralno pripremanje tople vode i vode za zagrijavanje izvodi se kotlovnica sa
skladištem za gorivo.

VRSTE
I VRIJEDNOSTI STAMBENIH KREDITA

Članak
3.

Izračunska
cijena m˛ etalonskog stana sastoji se od zbroja cijene građenja (pripremni
radovi, građevinski radovi, ugradnja i montaža opreme i gotovih građevinskih
elemenata) konstruktivnih elemenata etalonskog stana.

Članak
4.

(1)
Vrijednost etalonskog stana utvrđuje ministar hrvatskih branitelja. Vrijednost
etalonskog stana utvrđuje se u iznosu 700,00 EUR po m˛ neto korisne površine
stana u kunskoj protuvrijednosti prema srednjem tečaju HNB na dan isplate.

(2)
Etalonska cijena iz stavka 1. ovog članka koristi se kao etalonska vrijednost
do završetka programa stambenog zbrinjavanja hrvatskih branitelja iz
Domovinskog rata i članova njihovih obitelji.

Članak
5.

Visina
kredita (K) za kupnju stana ili obiteljske kuće i za izgradnju obiteljske kuće
određuje se kao umnožak vrijednosti etalonskog stana (E) i odgovarajuće
površine stana (P) iz članka 11. Uredbe o dodjeli stambenih kredita članovima
obitelji poginuloga hrvatskog branitelja iz Domovinskog rata i HRVI iz
Domovinskog rata (»Narodne novine«, broj 97/02, u daljnjem tekstu: uredba), po
izračunu: K = 700,00\*P.

Članak
6.

(1)
Stambeni kredit za nadogradnju odnosno nastavak izgradnje ili dovršenje
obiteljske kuće odobrava se za odgovarajuću površinu stana iz članka 11.
Uredbe, prema zapisniku komisije iz članka 16. Uredbe, a sukladno kategoriji
potrebnih radova, za:

a) finalnu etapu izvedbe objekta (nabava i montaža
sanitarija, armature, rasvjetnih tijela, polaganje podnih obloga, montaže
grijaćih tijela i sl. radovi), po m˛ stambene površine, u iznosu od 130,00 EUR
ili

b) etapu dovršenja građevine od »roh-bau« do potpunog
završenja građevine (radovi iz kategorije a, obrada površina zidova i stropova,
montaža unutarnje stolarije i razvod instalacija bez glavnih vodova), po m˛
stambene površine, u iznosu od 250,00 EUR ili

c) etapu dovršenja građevine od konstrukcije do
potpunog završenja građevine (radovi iz kategorije b, te izvedbe kompletnog
razvoda svih instalacija, pregradnih zidova i vanjske stolarije) po m˛ stambene
površine, u iznosu od 400,00 EUR .

(2) Kada je za nadogradnju odnosno nastavak izgradnje
obiteljske kuće potrebno izvesti više radova od radova iz stavka 1. ovog
članka, visina kredita ne može se odobriti u iznosu većem od iznosa određenog
za etapu dovršenja građevine od konstrukcije do potpunog dovršenja građevine
(kategorija C).

(3) Obrazac zapisnika iz stavka 1. ovog članka, u
prilogu je ovog Pravilnika i njegov je sastavni dio (Prilog 1).

Članak
7.

(1)
Stambeni kredit za poboljšanje stambenih uvjeta, odobrava se za odgovarajuću
površinu stana, iz čl. 11. Uredbe, prema zapisniku Stručne komisije, sukladno
kategoriji potrebnih radova, za:

A)
obnovu radova u završnoj etapi izvedbe objekta (radovi ličenja stolarije i zidova,
promjena dijela keramičkih pločica, brušenje i lakiranje parketa, izmjena
dijela armature i izmjena dijela rasvjetnih tijela) po m˛ stambene površine, u
iznosu od 90,00 EUR

B)
djelomičnu obnovu obrtničkih radova na građevini (radovi kategorije A, te radovi
zamjene dijela vanjske stolarije, zamjene dijela limarije, zamjene dijela
pokrova, zamjene dijela podova i sl. radove) po m˛ stambene površine, u iznosu
od 150,00 EUR

C) obnovu obrtničkih radova na građevini (radovi
kategorije B, te obnovu obloga zidova, obnovu unutarnje stolarije, zamjenu
kompletne limarije, obnovu fasade, obnovu pokrova i sl. radove) po m˛ stambene
površine, u iznosu od 260,00 EUR

(2) Kada je za poboljšanje stambenih uvjeta potrebno
izvesti više radova od radova iz stavka 1. ovog članka, visina kredita ne može
se odobriti u iznosu većem od iznosa određenog za obnovu obrtničkih radova na
građevini (kategorija C).

Članak 8.

Visina stambenog kredita iz članka 17. Uredbe, za razliku
u površini stana, utvrđuje se kao umnožak razlike neto korisne stambene
površine i vrijednosti etalonskog stana iz članka 4. stav­ka 1. ovog Pravilnika
.

Članak 9.

Vrijednost kredita po m˛ neto korisne stambene
površine kuće ili stana prema članku 20. Uredbe, za hrvatske branitelje iz
Domovinskog rata kojima je djelomično obnovljena kuća ili stan, utvrđuje se:

A) za korisnike kojima je kuća obnavljana prema
Zakonu o obnovi, građevina je bila IV, V, i VI kategorija oštećenja, a nije
izvedena faza potpunog dovršenja građevine (izvedene su I-IV faza obnove) - u
iznosu od 150,00 EUR

B) za korisnike kojima je dodijeljena potpora za
obnovu prema Zakonu o obnovi I-IV kategorija oštećenja stana ili kuće - u
iznosu od 150,00 EUR

STRUČNA
KOMISIJA

Članak
10.

Stručna
komisija može raditi u sastavu od najmanje dva člana koje rješenjem imenuje
ministar hrvatskih branitelja na prijedlog svojeg pomoćnika za stambene
poslove.

Članak 11.

(1) Stručna komisija po izlasku na stambenu građevinu
putem Zapisnika iz članka 6. stavka 3. utvrđuje sljedeće:

– postojanje stana ili kuće u vlasništvu podnositelja
zahtjeva za dodjelu kredita

– veličinu stana ili kuće podnositelja zahtjeva za
dodjelu kredita

– stanje stana ili kuće podnositelja zahtjeva za
dodjelu kredita koje se određuje odstupanjem promatranog stana ili kuće od
etalonskog stana ili građevine

(2) Postojanje stana ili kuće u vlasništvu
podnositelja zahtje­va za dodjelu kredita utvrđuje se temeljem izvatka iz
gruntovnice ili nekim od Ugovora o stjecanju nekretnine ili građevinskom
dozvolom i izvatkom iz katastra.

(3) Veličina stana ili kuće utvrđuje se temeljem
pravno valjanih dokumenata ili izmjerom. U slučaju izmjere primjenjuju se
sljedeći koeficijenti prilikom obračuna površina:

– zatvorene
prostorije i niše                                                                  1.00

– lođe                                                                                                  0.75

– pokrivene
terase                                                                                0,50

– balkoni,
otvorene terase, ravni prohodni
krovovi i trijemovi                                                                             0,25

– prostori sa slabijom obradom zidova i plafona
kao produžetak stepenišnog prostora, podrumski prostori, garaže      0,75

– neobrađeni dio tavana visine veće od 2,00 m                                     0,35

– neobrađeni dio tavana visine 1,00 – 2.00 m                                       0,20

– neobrađeni dio tavana visine ispod 1,00 m                                         0,20

– stambeni prostori u potkrovlju
visine 2,00 – 2,40 m                                                                          0.75

– stambeni prostori u potkrovlju visine
1,00 – 2.00 m                                                                                   0,50

– stambeni prostori u potkrovlju visine
ispod 1,00 m                                                                                    0,00.

(4) Stanje građevine utvrđuje se ispunjavanjem
obrasca Tehničkog opisa građevine (prilog 2).

(5) Kod utvrđivanja stanja kuće promatra se kompletni
stambeni dio građevine, a kod utvrđivanja stanja stana promatra se cijela
građevina za stavke 1 – 5 Tehničkog opisa građevine i stavke 6 – 16 samo u
stanu.

Članak 12.

Ako Stručna komisija prilikom pregleda utvrdi da stan
ili kuća ne odgovara vrsti kredita za koji je podnesen zahtjev, ima pravo
promijeniti vrstu kredita koji će se dodijeliti nositelju prava na kredit. O
izvršenoj promjeni vrste kredita Ministarstvo će pis­menim putem obavijestiti
podnositelja zahtjeva i zatražiti njegovu suglasnost s obavljenom promjenom.

Članak 13.

Zapisnik i Tehnički opis građevine, po izradi,
Stručna komisija dostavlja u Ministarstvo, koje obrađuje vrijednost kredita po
m2 stambene površine na
sljedeći način:

A) ako se dodjeljuje kredit za nastavak izgradnje ili
dovrše­nje obiteljske kuće, a:

– odstupanje stanja postojeće obiteljske kuće je
manje od 22% od etalonske građevine, dodjeljuje se kredit iz članka 6. točka A

– odstupanje stanja postojeće obiteljske kuće je od
22% – 40% od etalonske građevine, dodjeljuje se kredit iz članka 6. točka B

– odstupanje stanja postojeće obiteljske kuće je veće
od 40% od etalonske građevine, dodjeljuje se kredit iz članka 6. točka C

B) ako se dodjeljuje kredit za poboljšanje uvjeta
stanovanja u stanu ili obiteljskoj kući, a:

– odstupanje stanja kuće ili stana je manje od 15% od
etalonske građevine i stana, dodjeljuje se kredit iz članka 7. točka A

– odstupanje stanja kuće ili stana je od 15% – 28% od
etalonske građevine i stana, dodjeljuje se kredit iz članka 7. točka B

– odstupanje stanja kuće ili stana je veće od 28% od
etalonske građevine i stana, dodjeljuje se kredit iz članka 7. točka C.

Članak 14.

Ovaj pravilnik stupa na snagu danom objave u
»Narodnim novinama«.

Klasa: 011-01/03-0001/4
Urbroj: 519-01-03-01
Zagreb, 14. travnja 2003.

Ministar
hrvatskih branitelja
 **Ivica Pančić,** v. r.

![](dodatni/376647.gif)
![](dodatni/376648.gif)
![](dodatni/376649.gif)
![](dodatni/376650.gif)

Pravilnik, NN 78/2003-957
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)